\*KENYATAAN MEDIA\*   
  
\*KES DENGGI DI SELANGOR PADA 2017 BERKURANG SEBANYAK 40%\*  
  
Berasaskan statistik denggi mulai awal 2017 sehinggalah data yang berakhir pada 18 Februari 2017, didapati jumlah Kes Daftar Denggi di Negeri Selangor menjunam dengan banyak iaitu pengurangan sebanyak \*40%\* berbanding tempoh yang sama pada tahun 2016.   
  
Untuk rekod, sehingga 18 Februari 2017, jumlah kumulatif kes daftar Denggi Selangor adalah hanya sebanyak 6,693 kes berbanding 11,201 kes pada tahun 2016.   
  
Manakala jumlah kumulatif kes kematian pula, Selangor hanya mencatatkan 6 kematian pada sepanjang tahun ini sehingga 18 Februari 2017 berbanding 17 kematian yang dicatatkan pada 2016 dalam  tempoh yang sama. Fakta ini menunjukkan penurunan sebanyak \*64.70%\*kematian di Selangor.   
  
Fakta bahawa Selangor berjaya mengurangkan kes denggi 2017 dengan signifikan sehingga 40% dan mampu mengurangkan kes kematian sehingga 64.70% merupakan pencapaian yang amat membanggakan bagi negeri Selangor.   
  
Kejayaan 2017 ini merupakan kejayaan terbaik Selangor berbanding tahun 2014, 2015 dan 2016.   
  
Exco Kesihatan Negeri Selangor, YB Puan Dr Daroyah Alwi semasa mempengerusikan Mesyuarat Tindakan  Denggi Negeri pada 14hb Februari 2017 di Majlis Daerah Sabak Bernam merumuskan antara faktor utama yang menyumbang kepada kejayaan ini adalah kerjasama yang mantap dan jitu diantara pelbagai agensi yang terlibat. Antara peneraju utama adalah kesemua 12 Pihak Berkuasa Tempatan, Jabatan Kesihatan Negeri Selangor (JKNS), kesemua 9 Pejabat Tanah dan Daerah serta Pejabat Kesihatan Daerah.   
  
Tidak ketinggalan juga kerjasama dan komitmen yg bagus daripada segenap lapisan pimpinan masyarakat seperti YB Ahli Dewan Negeri Selangor, Ahli2 Majlis, para pimpinan masyarakat setempat serta NGO2 yang berkaitan. Beliau juga menyeru agar kerjasama yang erat antara semua agensi terus diberdayakan lagi sama ada agensi Negeri mahupun agensi persekutuan.  
  
Ucapan tahniah dan terima kasih juga dirakamkan kepada semua pihak yang terlibat yang telah berusaha bertungkus lumus dengan penuh komited dan dedikasi bagi menghasilkan kejayaan demi kejayaan bagi memerangi denggi di negeri Selangor.  
  
Pada masa yang sama, kerajaan Negeri Selangor  turut memperuntukkan bajet yang besar untuk memerangi denggi pada 2017 iaitu sebanyak RM5 juta berbanding RM1.5 Juta pada 2016.  
  
Daripada jumlah itu sebanyak RM560,000 disalurkan kepada pejabat DUN melalui Pusat Khidmat Masyarakat, RM1.2 Juta kepada 12Pihak Berkuasa Tempatan untuk aktiviti kawalan dan pencegahan Denggi, RM350,000 kepada Mesyuarat Tindakan Denggi di 9 Daerah.   
  
Selain itu bajet terbesar daripada Kerajaan Negeri iaitu sebanyak RM2.69 juta diperuntukkan untuk tujuan penggunaan Pest Control Operator (PCO) melalui 12 PBT. Sebanyak RM100,000  juga turut diperuntukkan untuk aktiviti promosi denggi disamping  RM100,000 lagi dikhususkan untuk menjayakan kaedah, teknologi serta inovasi baru untuk membenteras denggi di Selangor.  
  
Selain itu, satu program besar-besaran yang dinamakan \*Semburan Aerosol Selangor\* dengan tagline  \_1 Rumah 1 Aerosol\_ akan diadakan pada 26hb Februari ini di kesemua PBT. Ini adalah antara inisiatif terbaru kerajaan negeri meneruskan kempen memerangi denggi di seluruh negeri Selangor.  
  
  
\*YB Puan Dr Daroyah Alwi\*  
Exco Kesihatan Negeri Selangor